Mandat for hovedarbeidsområde 5: Utdanningsvirksomheten vedtatt av Styringsgruppa i møte 18. januar 2008 i sak SG 04-08
Bakgrunn
Styrene ved UiT og HiTø besluttet i møter 18. oktober 2007 å søke Kunnskapsdepartementet om fusjon med virkning fra 1.1.2009. Søknaden til departementet ble overlevert statsråden i møte 4.12.2007.

Styrene ved UiT og HiTø har opprettet en styringsgruppe som har den overordnede styringen av fusjonsprosessen fram til det tidspunkt hvor et organ, som er gitt myndighet til å fatte beslutninger på vegne av den nye institusjonen, er etablert.

Organisering
Følgende arbeidsgruppe oppnevnes:
Høgskolelektor Toril Hansen, HiTø, leder
Rådgiver Øyvind Edvardsen, HiTø

Forsknings- og studiedirektør Ingrid B. Salvesen, UiT,
Dekan Trude Haugli, UiT
Tjenestemannsrepresentant Arne Overrein, NTL, UiT

Tjenestemannsrepresentant Arne Gjengedal, Akademikerne, HiTø

Student Asmund Ottemo, HiTø

Sekretær: daglig leder Inger Ann Hansen, UiT 
Gruppa organiserer selv arbeidet, oppnevner medlemmer til nødvendige undergrupper og gir undergruppene mandat for arbeidet.
Mål
Arbeidsgruppa skal utarbeide forslag til 
· føringer for gjennomgang av studieprogramporteføljen samt kriterier for reduksjon av studieprogramportefølje og enkeltemner
· prinsipper for organisering av studier, for eksempel felles undervisning, grad valgfrihet innen bachelorgradene etc., herunder prinsipper for organisering av studieprogrammene ved fakultetene studieåret 2009/2010 
· programstyrenes rolle, herunder organisering av programstyrene, mandat og eventuelt budsjettansvar
· organisering av etter- og videreutdanningen
· nødvendige overgangsordninger generelt og ordninger for studenter i studieløp på fusjonstidspunktet

Bygger på

Arbeidet skal bygge på Programerklæringa for fusjonen, Styresakene S 46-07 UiT/S 56-07 HiTø, Søknaden til Kunnskapsdepartementet, Avtale mellom HiTø og UiT om forutsetninger for gjennomføring av fusjonen samt innspill fra tenkegruppene. Arbeidet skal videre bygge på strategisk plan som skal behandles i styringsgruppa 7. mars 2008.
Ligger til grunn
Forslagene skal ligge til grunn for arbeidet med videreføringen av studieprogram og utvikling av nye studieprogram og fagområder, sikre god undervisningskvalitet og godt læringsmiljø samt ivareta studentenes rettigheter.
Prosess

Prosjektplan 
Arbeidsgruppa skal innen 31.januar utarbeide en plan for det videre arbeid. Planen oversendes styringsgruppa.
Leveranse
Arbeidsgruppa skal levere sine forslag innen 21. april 2008. Forslagene oversendes fusjonssekretariatet.
Høring
Forslagene vil deretter bli sendt ut på kort høring i begge institusjoner og fremmes for styringsgruppa til møtet 23. mai. 2008. Styringsgruppa skal gi en anbefaling til det organ som vil få myndighet til å fatte beslutning for den nye institusjonen.

Møter

Fusjonssekretariatet innkalles til møtene og møter med tale- og forslagsrett.

